### 9.     Orientering om flexboligopgørelse - 1. halvår 2020

**Åbent**

Sagsnr.: 326-2013-35782       J.nr.: 03.01.04           Dokumentnr.:
326-2020-246961

**Sagstype**

Orientering.

**Resume og sagens baggrund**

Administrationen skal give Teknik- og Miljøudvalget en
orientering hvert halve år om omfanget af sager indenfor flexboligordningen, jf.
administrationsgrundlaget for flexboliger godkendt af Kommunalbestyrelsen den
20. december 2017. Sagen giver en orientering om antallet af henvendelser om
flexboligtilladelser for 1. halvår 2020 samt en orientering om en lovændring,
der overfører flexboligordningen fra boligreguleringsloven til planloven.

**Indstillinger**

Chefen for Plan, Byg og Miljø indstiller, at orienteringen
tages til efterretning.

**Behandling**

Teknik- og Miljøudvalget.

**Sagsfremstilling**

En såkaldt flexboligtilladelse har afsæt i
boligreguleringsloven og indebærer, at kommunen meddeler samtykke til, at en
helårsbolig benyttes til fritidsformål og senere kan vende tilbage til
helårsbeboelse. En flexboligtilladelse følger ejendommen. Tilladelsen er
gældende fra meddelelsestidspunktet og til det tidspunkt, hvor boligen igen er
i benyttelse som helårsbolig.

Nedenstående tabel viser en opgørelse for 1. halvår 2020 for
det samlede antal henvendelser, herunder antal flexboligtilladelser og -afslag
og hhv. positive og negative forhåndstilkendegivelser. Til sammenligning er
vist tilsvarende tal for 1. og 2. halvår i 2019 og 2018, som begge er år, hvor
det nuværende administrationsgrundlag var gældende.

|  |  |  |  |  |  |
| --- | --- | --- | --- | --- | --- |
|  | 1. halvår 2020 | 1. halvår 2019 | 2. halvår 2019 | 1. halvår 2018 | 2. halvår 2018 |
| Henvendelser i alt | 71 | 55 | 35 | 52 | 44 |
| Flexboligtilladelser | 13 | 17 | 7 | 14 | 12 |
| Forhåndstilkendegivelse - positiv | 41 | 27 | 21 | 31 | 21 |
| Forhåndstilkendegivelse – negativ | 16 | 7 | 7 | 7 | 11 |
| Afslag på flexboligtilladelse | 0 | 2 | 0 | 0 | 0 |
| Uafklaret | 1 | - | - | - | - |

Som det fremgår af tabellen, er antallet af henvendelser og
tilkendegivelser i det 1. halvår 2020 steget i forhold til 2019 og 2018.
Antallet af henvendelser steg ca. 5,5%, når 1. halvår 2018 sammenlignes med 1.
halvår 2019. I dag er stigningen af antallet af henvendelser mellem de to
forrige halvår - 1. halvår 2019 og 1. halvår 2020 - ca. 30%. Antallet af egentlige
tilladelser er dog faldet med ca. 24%, når 1. halvår 2019 sammenlignes med 1.
halvår 2020.

Konklusionen er, at der er sket en stigning i antallet af
henvendelser i form af forespørgsler, men selve antallet af meddelte
tilladelser er færre. Hvis de mange positive forhåndstilkendegivelser blot
forbliver forespørgsler, forventes antallet af flexboligtilladelser ikke at
være væsentligt anderledes end de forgangne år. Det ses i øvrigt, at antallet
af sager og henvendelser typisk er størst i det første halvår.

*Lovændring - orientering*

Der er trådt en lovændring i kraft, som betyder, at
flexboligordningen er flyttet fra boligreguleringsloven til planloven. Bestemmelsen
i planloven har stort set samme ordlyd, som den, der tidligere var i
boligreguleringsloven. De hidtil gældende regler om, hvilke typer af flexboligtilladelser
der kan gives, er opretholdt, således at det fortsat er op til kommunalbestyrelsen
at beslutte, hvordan flexboligordningen konkret skal udmøntes i kommunen.

*Sommerhusområder*

Administrationen er blevet opmærksom på,
administrationsgrundlaget kan misforstås i forhold til mulighederne for at få
flexboligtilladelse i sommerhusområder. Administrationen vil derfor præcisere
dette i administrationsgrundlaget. Lovgivningsmæssigt er flexboligordningen
ikke relevant at anvende for helårshuse i sommerhusområder, da der er en ret
til at tage en bolig i anvendelse som fritidsbolig. Man skal dog være opmærksom
på iht. planloven, at retten til at vende tilbage til at anvende boligen som
helårshus mistes, hvis boligen har været anvendt til fritidsbolig i mere end
tre efter hinanden følgende år. En flexboligtilladelse kan ikke tilsidesætte,
at man mister retten til at tage et helårshus i sommmerhusområde i brug igen
efter mere end tre år som fritidsbolig/flexbolig.

**Økonomiske konsekvenser**

Ingen.